
PRIJATIE OBČANA DO ZARIADENIA SOCIÁLNYCH SLUŽIEB

Neverejný poskytovateľ sociálnej služby PROVIDENTIA, zariadenie Antonius senior centrum Sládkovičovo, poskytuje sociálnu službu v:  

1. Zariadení pre seniorov, kde sa poskytuje sociálna služba s celoročnou formou pobytu fyzickej osobe, ktorá dovŕšila dôchodkový vek a je odkázaná na pomoc inej fyzickej osoby a jej stupeň odkázanosti je najmenej IV., alebo fyzickej osobe, ktorá dovŕšila dôchodkový vek a poskytovanie sociálnej služby v tomto zariadení potrebuje z iných vážnych dôvodov.

2. Špecializovanom zariadení, kde sa poskytuje sociálna služba s celoročnou pobytovou formou dospelej fyzickej osobe, ktorá je odkázaná na pomoc inej fyzickej osoby, jej stupeň odkázanosti je najmenej V. a má zdravotné postihnutie, ktorým je najmä Parkinsonova choroba, Alzheimerova choroba, pervazívna vývinová porucha, skleróza multiplex, schizofrénia, demencia rôzneho typu etiológie, hluchoslepota, AIDS alebo organický psychosyndróm ťažkého stupňa.

Prijatie občana do zariadenia sociálnych služieb Antonius senior centrum sa riadi ustanoveniami zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení neskorších predpisov.

Podľa vyššie uvedeného zákona obec a vyšší územný celok v rozsahu svojej pôsobnosti zabezpečujú dostupnosť sociálnej služby pre občana, ktorý je odkázaný na sociálnu službu ako aj jeho právo výberu sociálnej služby za podmienok ustanovených týmto zákonom.

POSUDZOVANIE ODKÁZANOSTI NA SOCIÁLNU SLUŽBU

Konanie o odkázanosti na sociálnu službu sa začína na základe písomnej žiadosti občana na príslušný obecný (mestský)  úrad v mieste trvalého bydliska.

K posudzovaniu odkázanosti na sociálnu službu budete potrebovať:
1. vypísanú a podpísanú Žiadosť o posúdenie odkázanosti na sociálnu službu,
2. vypísané a potvrdené Potvrdenie poskytovateľa zdravotnej starostlivosti od obvodného lekára.

Na základe tejto Žiadosti o posúdenie odkázanosti na sociálnu službu, bude u Vás vykonané sociálne šetrenie, ktoré poslúži ako podklad na vypracovanie Posudku a Rozhodnutia o odkázanosti na sociálnu službu, ktoré Vám bude následne zaslané na Vašu adresu. 
Do 30 dní od jeho prevzatia je potrebné potvrdiť právoplatnosť tohto „Rozhodnutia o odkázanosti na sociálnu službu“ (osobne na VÚC alebo poštou).

Po nadobudnutí právoplatnosti rozhodnutia o odkázanosti na sociálnu službu si občan podá žiadosť u ním vybraného poskytovateľa sociálnej služby o zabezpečenie poskytovania sociálnej služby.

PRIJATIE DO ZARIADENIA SOCIÁLNYCH SLUŽIEB

Pre poskytovanie sociálnej služby v jednom zo zariadení Antonius senior centrum je nutné, aby si občan podal písomnú žiadosť o uzatvorenie zmluvy o poskytovaní sociálnej služby. 
K uzatvoreniu zmluvy o zabezpečenie poskytovania sociálnej služby budete potrebovať:

Vypísanú a podpísanú "Žiadosť o zabezpečenie poskytovania sociálnej služby" si môžete podať písomne na adresu zariadenia: PROVIDENTIA, Seredská 308/5, 925 21 Sládkovičovo, alebo priniesť osobne priamo do zariadenia.

Žiadosť o zabezpečenie poskytovania sociálnej služby musí obsahovať nasledovné náležitosti:
· meno a priezvisko občana, ktorému sa má poskytovať sociálna služba, dátum narodenia a adresu jeho pobytu, druh sociálnej služby, ktorá sa mu má poskytovať v zariadení,
· formu sociálnej služby, ktorá sa má poskytovať v zariadení,
· druh dôchodku a výšku príjmu,
· deň začatia poskytovania sociálnej služby a čas poskytovania sociálnej služby,
· údaje o rodinných príslušníkoch,
· iné doklady, ktoré sú podkladom na uzatvorenie zmluvy.
Neoddeliteľnou prílohou žiadosti o zabezpečenie poskytovania sociálnej služby je doloženie nasledovných dokumentov:

· Posudok o odkázanosti na sociálnu službu,
· právoplatné Rozhodnutie o odkázanosti na sociálnu službu,
· Rozhodnutie zo Sociálnej poisťovne o výške dôchodku,
· vyhlásenie o majetku fyzickej osoby s úradne overeným podpisom,
· potvrdenie o bezinfekčnosti od obvodného lekára nie staršie ako 3 dni

Samoplatiteľ
Ak má občan záujem o uzatvorenie zmluvy o poskytovaní sociálnej služby bez potreby posúdenia odkázanosti na sociálnu službu, a v rámci tejto sociálnej služby mu bude poskytovaná aj pomoc pri odkázanosti na pomoc inej  fyzickej osoby, uzatvára zmluvu o poskytovaní sociálnej služby s poskytovateľom sociálnej služby priamo, pričom platí úhradu za sociálnu službu najmenej vo výške ekonomicky oprávnených nákladov za poskytovanie sociálnej služby.  

Pri prijatí do zariadenia sociálnych služieb je nevyhnutné si so sebou priniesť:

· platný občiansky preukaz,
· preukaz poistenca zdravotnej poisťovne,
· preukaz ZŤP (ak ste jeho držiteľom),
· zoznam liekov s presným rozpisom ich užívania od obvodného lekára, vrátane informácie o všetkých odborných ošetrujúcich lekároch, lieky na 1 mesiac,
· v prípade, že sa nedokážete podpísať, je potrebné predložiť lekárske potvrdenie dokumentujúce toto zdravotné postihnutie. V prípade, ak ste poverili Vašim zastupovaním inú osobu, je potrené predložiť úradne overené splnomocnenie (resp. generálnu plnú moc),
· v prípade, že ste zbavený spôsobilosti alebo je Vaša spôsobilosť na právne úkony obmedzená, prosíme predložiť uznesenie o zbavení spôsobilosti na právne úkony z okresného súdu a listinu o ustanovení opatrovníka,
· príjem spoločne posudzovaných osôb ( manžel, manželka, deti, rodič).

Pre svoju osobnú potrebu si so sebou prineste aj:
· osobné šatstvo a obuv na jednotlivé ročné obdobia v interiéri a exteriéri, nezabudnite druh a množstvo ošatenia prispôsobiť aj svojmu zdravotnému stavu (napr. pri inkontinencii) a viditeľne ho označiť svojim menom,
· hygienické potreby (toaletné potreby – toaletný papier, mydlo, šampón, uteráky, osušky, potreby na čistenie zubov/zubných náhrad ap.) a ďalšie zdravotnícke potreby (vozík, barly, korzety ap.),
· drobné predmety osobnej potreby (napr. príbor, hrnček, dózu na potraviny ap.), resp. obľúbené predmety (fotografie, vankúšik, deku, obraz, kvet ap.).

